От образуването на държавата до татарското нашествие - Страница 4\nКралство Унгария - От образуването на държавата до татарското нашествие\nПубликувана на 13 Юли 2017\nПраистория на унгарците\nОт образуването на държавата до татарското нашествие\nОт средата на XIII в. до поражението при Мохач\nУнгария а периода на ранния феодализъм\nПървият голям прелом. Княз Геза\nЛетописецът вероятно е преиначил фактите, като е отбелязал, че от полето Лех само «седмина опечалени маджари» се били прибрали у дома си. Във всеки случай безспорната трагедия на Лел (в народните предания — Лехел) и Булчу показва, че маджарите са се намирали на кръстопът. На тях им предстояло или да споделят съдбата на хуните и аварите, т. е. да изчезнат като народ, или да се приспособят към по-развитите западни съседи.\nДа се поеме спасителният път, което е предполагало големи промени, никак не е било лесно. Трябвало е коренно да се изменят начинът на живот, обществената уредба, мисленето на хората. Трябвало е да се премине от скитническо, номадско пастирство към уседнало земеделие; вместо общественото равенство свободните пастири е трябвало да признаят и да се примирят с властта на неколцина земевладелци; и вместо езическите обичаи — да се приеме дисциплината на християнската религия.\nСистемата на феодализма, разбира се, не била съвсем непозната и без предпоставки в Унгария. Маджарските пастирски племена (в стадия на военната демокрация) още по времето на самото завоевание не били напълно хомогенни. Освен това под влияние на странстванията из Европа у тях настъпили още по-големи изменения. От походите за плячка се облагодетелствали преди всичко племенните и родовите знатни, «племенната аристокрация». Тя разполагала с по-голямата част от плячката, нея обслужвали робите, нейни земи разработвали селяните славяни, а с поддържаните от нея въоръжени свободни маджари тази «племенна аристокрация» се окръжавала от цяла малка армия. Племенните вождове вече били на път да станат феодални господари. От друга страна, доста голям брой хора вече се занимавали с обработването на земята, имало и доста роби, обуздаването на които било в интерес на знатните, на оформящата се господстваща класа. С други думи, и сред маджарите назрели условията да основат своя държава.\nПриготовленията за решителна промяна извършил княз Геза (972 — 997). 18 години след Аугсбург той изпратил не войска, а делегация до немския император в приветливия град Кведлинбург в планината Харц. Той поканил свещеници и рицари и без да изоставя езическите обичаи, от политически съображения се покръстил. С подходящи брачни връзки той с успех увеличавал властта на династията. За сина си Ищван взел жена (Гизела) от баварска херцогска династия, за да укрепи с това западните си връзки. В същото време той безмилостно се разправял с всички, които се противопоставяли на политиката му. Според преданията бил щедър спрямо чуждите рицари и кръвопиец спрямо бунтарите. Енергичната му политическа дейност, с подробности за която не разполагаме, до голяма степен е разчистила пътя за сина му, за Свети Ищван I (Стефан I).\nОснователят на държавата — крал Ищван\nПолитиката на Геза предизвикала силна съпротива от страна на привържениците на старата родова свобода и племенна самостоятелност. Част от племенните вождове и главатарите на родовете, които по време на скитничеството си живеели почти независимо, се побояли за властта си и се противопоставили на новия християнски княз. Най-известният бунтарски водач бил Копан от областта Шомог. А синът на Зеринд — Tap, т. е. гологлав, подстриган според езическите обичаи, бил близък роднина на Арпадите и след смъртта на Геза смятал да заеме мястото му, да стане княз. Ищван обаче с помощта на църквата и немските рицари го победил. Тялото на Tap било разрязано на четири и за назидание, части от него били окачени на Естергомската, Веспремската, Гьорската и Трансилванската врата. Подобна участ сполетяла по-късно и господаря на областта край р. Марош (дн. Мурешул) — Айтон, след като той дори приел християнството от Византия. Ищван I успял да сломи властта и на трансилванския войвода Гюла.\nВ 1000 г., след първите победи над бунтарите, Ищван бил коронясан за крал. Унгария почти едновременно със съседната Чехия и Полша станала феодално кралство.\nВ унисон с обичаите на епохата крал Ищван държал на това, че кралството му произхожда от «божията милост». Фактическите основи на властта били, разбира се, кралските имения. Освен върху територията на княжеското племе той прострял властта си и върху именията на бунтарските водачи, а също и върху останалите безстопанствени области. По такъв начин, макар че богато дарил привържениците си и църквата, той можел пряко да разполага с около 2/3 от територията на страната. Това спомогнало да се оформи вътрешното устройство на държавата.\nВ новата родина маджарите се настанили по родове и племена. След разгромяването на вождовете-бунтари племената и родовете им се разпадали и разпръсквали, т. е. преставали да бъдат някакво обособено цяло (ето защо и в най-различните кътове на страната се срещат наименованията на местности, напомнящи за някогашни племена — напр. Гярмат, Тарян, Kep, Йеньо и пр.). Крал Ищван след всичко това вместо роднински единици създал т. нар. кралски окръзи.\nОкръжната система крал Ищван възприел от наследството на Карл Велики посредством славяните. Самото наименование на окръга на унгарски, мегье, е от славянски произход, то означава межда или граница, докъдето е простирало властта си укреплението, построено в центъра на окръга. Част от наименованията на окръзите са също от славянски произход (напр. Ноград, Чонград), а другите са унгарски (Солнок, Саболч, Чанад). Начело на окръга стоял назначен от краля ишпан (управител)4, който обезпечавал събирането на данъците — предимно в натура — и извеждал на бой числящата се към укреплението войска. Преките началници на тази войска се наричали варйобаг5. Подвластното на крепостта население се наричало варнеп (крепостен народ)6. То било обременено с всевъзможни тегоби, тъй като трябвало да снабдява с всичко необходимо числящата се към крепостта войска. Сред него имало рибари, ловци, коняри, пастири, пекари, табаци, ковачи, кожухари, касапи, соколари, музиканти, глашатаи и др.\nПри този процес на феодализация заедно с налагането на кралската окръжна система напредвало и организирането на църквата. Покръстването било извършено не чрез убеждаване, а главно чрез насилие: събирали народа в окръжните центрове, пристигал в дадения център някой чуждестранен епископ със свещеници (немци или италианци) и след като те произнасяли проповедите си на чужд език, покръствали присъстващите. Кралят основал манастири (най-известният от тях е Панонхалма), кардиналства в Естергом и Калоча и епископства на няколко места: Егер, Гьор, Веспрем, Варад (дн. Орадеа).\nКато организатор на държавата и църквата крал Ищван, спазвайки тогавашните обичаи, вероятно през по-голямата част от годината е обикалял страната. Постоянно кралско седалище още нямало. Той обикалял кралските крепости със свитата си, със знатните, между които били кралският наместник (надор-ишпан)7 и дворцовият съдия (удварбиро)8; съпровождан и от войниците си, кралят свързвал тези обиколки с правосъдието. Неговата и на свитата му издръжка поглъщала данъка, събиран за него от крепостта, в която отсядал.\nВъвеждането на новата обществена система било съпроводено с много трудности. Това личи и от законите на първия крал. Частна собственост, църква, християнски обреди, всичко това било ново и за голямото болшинство — напълно чуждо. Затова кралят укрепвал и със закони частната собственост на земевладелците, правото на завещание на свободните хора; със закон бил наложен църковният десятък (дежма) и било заповядано на селата да строят църкви, като на 10 села се падало да построят поне по една църква.\nЗаконите, които предвиждали строги наказания, предписвали и това, че в неделя никой няма право да работи, а всички трябва да отиват в църквата: «Ако някой свещеник, ишпан или друго вярващо лице види някого в неделя с волове да работи, да му вземат воловете и да ги дадат на народа към крепостта за месо. Свещениците и ишпаните да наредят на всички селски кметове със заповед да заставят всички в неделен ден да отиват в църквата — стари, млади, мъже и жени, с изключение на тези, които пазят огъня.»\nДвата законника на Ищван и по отношение на това представляват опит да се регулира развитието на обществото — «как да води честен и мирен живот» унгарският народ. „Със същия меч да убият този — се казва там, — който изважда меча си да засегне друг човек“, или напада някого в дома му. Който убие жена си в зависимост от общественото си положение да даде 50, 10 или 5 юнци. За убийството на роб се определя почти същата глоба.\nКрал Ищван утвърждава новия обществен ред със законите си, с въоръжената си свита, с помощта на ишпаните и епископите си. Заедно с това той направил много за независимостта на страната. В 1030 г., когато немският император Конрад II организирал поход против Унгария, крал Ищван победоносно го отблъснал с войската си. По такъв начин той не само положил основите на феодалната държава, но и я защитил. Ето защо той с пълно право се смята като една от най-големите личности в унгарската история.\nЕзически бунтове, борба за престола, немски нападения\nСлед смъртта на крал Ищван (1038) настъпили смутни, тежки времена, които продължили четири десетилетия — до заемането на трона от Ласло (1077). Два големи езически бунта се опитали да провалят още неукрепналия феодален ред. Поради раздорите вътре в династията на Арпадите през периода 1038 — 1077 г. в страната се изредили 7 крале (Петър, Аба Шамуел, отново същият Петър, Андраш I, Бела I, Шаламон, Геза I) и от тях само последният умрял от естествена смърт. Постоянните династически раздори немските императори използвали, за да предприемат нови и нови походи за завладяването на Унгария.\nПрез XI — XII в. в арпадската династия нямало установен ред на наследяването, което било сериозна причина за вътрешните раздори. По-скоро надмощието решавало въпроса, дали първородният син, или някой друг роднина на владетеля ще наследи престола (след Андраш I спорът бил дали малкият му брат Бела, или синът му Шаламон да заеме трона; след Бела I — дали племенникът му Шаламон, или синът му Геза I). От династичните борби се възползвали едрите земевладелци за получаване на нови поземлени дарения, а също и немският император, за когото била добре дошла всяка изгодна възможност за намеса.\nНемските императори, които в средата на X! в. били на върха на могъществото си, открито се стремели към световно господство, смятали да поставят под феодалното си владичество и младите феодални държави, простиращи се на изток от границите им (Полша, Чехия и Унгария). Те неколкократно предприемали походи против Унгария (най-значителни са били в годините 1030, 1044, 1051, 1052, 1063, 1074). Трайни успехи обаче не могли да постигнат. Петър (1038 — 1041, 1044 — 1046) заплатил веднъж с трона си, а после с живота си за дадена на императора клетва за вярност. По същата причина Шаламон (1063 — 1074) бил изгонен от страната и скитанията му се губят в мрака на неизвестността.\nОт изворите се вижда, че в сражение унгарците използвали тактиката на изгорената земя. Пред настъпващите откъм р. Раба или откъм Дунав императорски войници те изтегляли всякакви припаси, откарвали ги, унищожавали ги и оставената да гладува на пуста земя армия или била побеждавана, или сама се принуждавала да се върне. Споменът за това пази наименуваната по предание планина Вертеш (верт - броня, т. е. бронирана планина, бел. пр.), откъдето «посрамените германци,, захвърляйки шатри, брони и всякакви други вещи, бягали обратно в Германия».\nОт гледна точка на общественото развитие най-голяма опасност представлявали езическите бунтове. Наистина крал Ищван сразил бунтарските водачи, които били разсичани на четири; «колебливият във вярата» печенежки племенен вожд Тонузоба бил погребан жив заедно със съпругата му; претендентът за трона Вазул, който теглел към езичеството, бил ослепен, а ушите му напълнени с горещо олово. И въпреки това силите на стария режим не били напълно сломени. Загубилите свободата си или боящи се да я загубят пастири не искали да се помиряват с подчиненото положение. За тях новия режим олицетворявала църквата и затова омразата им била насочена преди всичко против църквата и нейните попове.\nВ 1046 г., когато Петър, син на венецианския владетел и привърженик на немския император, бил свален за втори път от трона, избухнал голям въоръжен езически бунт. Вождът на бунта Вата от областта Бекеш «си бръснел главата, като си оставял три плитки и живеел според езическите обичаи». Езическият бунт осъдил на смърт «всичките знатни на тая страна» и ликвидирал «почти всичките попове на тая земя» (между ликвидираните от бунта бил и известният епископ Гелерт). Встъпващият на трона Андраш I първоначално използвал бунтарите, а после ги разгромил. В 1061 г. Андраш станал жертва на братска междуособица и бил погребан в основания от него манастир в Тихан край ез. Балатон. Чрез сина на Вата — Янус, бунтовниците поискали от новия крал Бела I: «Разреши ни да живеем според обичаите на бащите си в езичество, да изтрепем с камъни епископите, да изтребим поповете, а събирачите на църковния десятък да обесим!»\nОпитите за възвръщане на стария порядък, намерили израз в езическите бунтове през средата на XI в., били осъдени на провал. Кралят, църквата, едрите земевладелци от свитата на краля били достатъчно силни, за да удавят в кръв въстанията.\nУкрепване на феодалния ред. Ласло и Калман\nСлед потушаването на езическите бунтове бедните свободни хора били поставени пред горчив избор. Те трябвало да се помирят със съдбата си: или да споделят участта на крепостните, или да се скитат из граничните територии, където феодалният ред още не бил установен. Този, който отивал да работи на някой епископ, игумен или на някой светски земевладелец, могъл да използва от старата си свобода само това, че му се давало правото свободно да се премества («свободно може да служи там и при тоз, при когото си иска» — гласи законът, т. е. могъл е да сменя господаря си). Голямото болшинство явно е избрало този път и въпреки това в продължение на живота на цяло едно поколение страната гъмжала от скитници, от бродещи заедно с добитъка си въоръжени свободни люде. Държавата и църквата прибягнали до много строги мерки спрямо тях. Кралските и църковните бирници постепенно ги залавяли, отнемали им добитъка и ги заселвали. От измененията не могло да се убегне.\nФеодалният строй, светът на земевладелците и крепостните, укрепнал безвъзвратно при царуването на Свети Ласло I, 1077 — 1095, и Калман (Книжен), 1095 — 1116. Името на Ласло станало легендарно заради победите му над куманите. Народът хранел големи надежди към героя от Черхалом (дн. Керлеш — Хиралеш), който «се извисява с цяла глава над другите хора» и за победите на когото се пеели песни, разказвали се легенди и когото по-късно (през XIX в.) са възпели Вьорьошмарти и Арани. Ласло решил да предприеме важни стъпки, да използва благоприятното положение в ожесточената борба между папството и императорството във връзка със средновековното световно господство, което облекчавало Унгария при постоянната опасност от немски нападения. Тъкмо в годината, когато Ласло заел престола, немският император Хенрих IV бил принуден «да отиде в Каноса». (Императорът трябвало да сведе глава пред папа Григорий VII, пред голямата борческа фигура на папското световно господство. Изоставен от големите феодални господари, Хенрих IV зимно време с малка свита преминал Алпите и отишъл да се поклони на папата, чието седалище по това време бил замъкът в Каноса.)\nПо време на царуването си Ласло полагал усилия за укрепване на частната собственост и на църквата. В несигурните времена на бунтове, вътрешни раздори и немски нападения в страната се била разпространила извънредно много кражбата.\nСтарият племенен режим не познавал частната собственост, а изминалите от основаването на държавата десетилетия не били достатъчни, за да се вкорени понятието «мое» и «твое». В интерес на укрепването на феодалния ред кралят бил принуден да въведе сурови драконовски закони.\nВ законника на Ласло се срещат такива наказания: ако свободен открадне ценност, по-значима от една кокошка, да го обесят и да му се отнеме цялото имущество. Ако роб открадне, да му отрежат носа, а при втори случай — да го обесят. Ако някой купи открадната вещ, да се накажат със смърт не само купувачът и продавачът, а и тези, които са знаели за това. С подобна строгост се е отнесъл кралят и към остатъците от езичеството. Той наредил да възстановят църквите, а тези, които в неделен ден не отиват в църква, «да бъдат поправяни с побоища». «Тези, които по езически обичаи правят жертвоприношения при кладенци или носят дарове край дървета, извори и камъни, за греха си да плащат по един вол.»\nПолитиката на Ласло продължил племенникът му Калман. Слаб и съсухрен, той бил много образован и просветен човек, поради което го нарекли «Книжен». По начало мислели да го правят варадски епископ. Хронистите като църковни служители били много сърдити на него, понеже той взел обратно част от именията и рибните езера на манастирите. В писанията им Калман е представен като истински изрод: «По ръст той беше нищожен, но хитър и схватлив, разрошен, космат, кьорав, гърбав, куц и фъфлещ.»\nЗаконите от времето на Калман свидетелстват, че в същност феодалният режим в Унгария се оформил и укрепнал в края на XI и началото на XII в. Наказанието за кражба било значително смекчено (доказателство е това, че крадеца в най-лошия случай ослепявали или продавали като роб), от което заключаваме, че зачитането на частната собственост било вече пуснало корен.\nИ Ласло, и главно Калман водили завоевателни войни. Това е характерно за феодалния строй: щом успеят да укрепят вътрешния класов режим и да защитят страната от външни нападения, феодалните държави започват завоевания. Така направили и унгарските крале, поощрявани от жадни за нови владения и рангове едри земевладелци, а също и от папството, което искало да разширява властта си за сметка на Източната православна църква. Ласло, Калман, а след тях и другите крале от династията на Арпадите се опитали да завоюват по-слабите балкански страни и простиращата се отвъд прохода Верецке Галиция. Ласло започнал да превзема крайморското Хърватско кралство. Калман довършил завоеванието, като прострял феодалната си власт и върху далматинските търговски градове (Зара — дн. Задар, Сплит и др.).\nВ същност до времето на Калман феодалното общество било в процес на формиране. Закрепостяването се извършвало главно в две насоки: чрез понижаване на свободните маджари и чрез превръщане на освободените роби в крепостни. Голямото болшинство на някогашните свободни пастири било принудено да слугува на църковни или светски едри земевладения и от някогашната му свобода не останало нищо друго освен правото да сменя един земевладелец с друг. От друга страна, голяма част от някогашните роби била поставена при крепостнически условия. Те получили от господарите си волове, рала и земя за обработване, като били задължени да им работят безплатно (слугуване в дома на господаря и работа в имението му), а освен това били натоварени и с натурален данък. Бившите роби се отличавали от понижените свободни по това, че нямали право да изоставят земевладеца си, да сменят господаря, да се преместват.\nДо началото на XII в. укрепнала и господстващата феодална класа. Особено се увеличила тежестта на едроземевладелската прослойка, произлязла из средата на пряката свита на краля. Тъй като земевладелците получавали нови имоти главно от територията на кралските окръзи, кралските имения междувременно много намалели и заедно с това намаляла и кралската войска в укрепленията. Поради това Калман, от една страна, се стремял да запази наличните кралски имения, а, от друга страна, задължил земевладелците в зависимост от големината на доходите си да осигуряват войници с тежко или леко въоръжение. По такъв начин той смятал да компенсира с нови попълнения намаления състав на кралската войска и заедно с това да създаде по-съвременна армия, годна да служи на войнствената политика.\nБорбата през ХII в. против завоевателните стремежи на Папството и против Византийската империя\nУкрепването на феодалния строй било за времето си голяма крачка напред. Това е истинска заслуга на Ласло и Калман. Унгарските крале през XII в. обаче не се оказали на висотата на своите бележити предшественици във вътрешната градивна дейност; те изразходвали силите си в самоцелна завоевателна политика. Трудно е да се изредят многобройните походи, които те са предприемали към Балканския полуостров и главно към Галицийските земи, с владетелите на които арпадската династия била свързана с много тесни фамилни връзки (именно тези големи разклонения на родството давали повод за вмешателства).\nДокато обаче малко живелите и кратко царувалите крале (Ищван II, 1116 — 1131; Бела II (Слепият), 1131 — 1141; Геза II, 1141 — 1162; Ищван III, 1162 — 1172; контракрал Ласло II, 1162 — 1163; контракрал Ищван IV, 1163 — 1165) се стремели да организират феодални банства (области) на десния бряг на р Сава и да вземат под своя власт Галиция, в същото време Папството и Византия се стремели да разширяват своето могъщество за сметка на Унгария. И макар че тези две външни сили никога не са застрашавали до такава степен независимостта на унгарската държава, както немската империя през XI в., все пак борбите, които се проточили цели десетилетия, показват, че и едната, и другата страна имали много привърженици в Унгария. Византийските претенции били подкрепяни от светските земевладелци, а папските претенции подкрепяла църквата.\nЕдрите земевладелци се облагодетелствали много от водените чести войни. Кралете имали нужда от военната сила на аристократите, поради което се стремели да ги печелят с непрекъснати отстъпки. Все по-влиятелните светски земевладелци започнали да хвърлят око и на огромните църковни владения. Зад гърба на унгарските най-висши духовни лица стояло папството, неговата пораснала международна власт. Те обикновено използвали и подкрепата на кралския двор.\nЗа сблъскването на църковното и светското едро земевладение дали повод династическите раздори в средата на XII в. Срещу Калман Книжен се опълчил малкият му брат Алмош, за заговора на когото обаче кралят отмъстил жестоко — както било обичайно в тогавашната епоха, Алмош и невръстният му син били ослепени. Но тъй като родът на Калман се прекратил със сина му Ищван II, на престола се качил Бела II (Слепият) като единствен мъжки член на династията. Според хрониката неговото царуване започнало с кървавото събрание в гр. Арад, където били убити 68 господари, противници на краля.\nДинастичните раздори стигнали връхната си точка през 1160-те години. Тогава в унгарските вътрешни работи се намесил и Мануил, последният могъщ император на разпадащата се Византия. Като внук на Ласло I и син на Пирошка — дъщерята на Ласло, той започнал да крои за себе си големи планове. Чрез омаломощаване на унгарското кралство той смятал да затвърди господството си над Балканския полуостров. Против Ищван III, протеже на папата, Мануил подкрепил двамата негови вуйчовци. Така царуването на Ласло II, а след смъртта му и на Ищван IV станало възможно само благодарение на грубата намеса на Византия. Успехите на Мануил се оказали краткотрайни. Освен това след неговата смърт международният авторитет на Византия все повече намалявал.\nПрез последната четвърт на XII в., по време на царуването на Бела III (1172 — 1196), настъпило временно затишие. По-малкият брат на Ищван III получил възпитанието си във византийския дворец и стъпил на престола като мъж, високообразован и с широк кръгозор. Във Византия Бела III усвоил много добре дипломатическите машинации и с ловката си политика създавал равновесие между различните групи. Повече от две десетилетия царяло спокойствие, в което наистина проличало колко чувствително била напреднала Унгария от времето на основаването на държавата.\nИкономическо развитие и културен живот в края на XII в.\nПървата и най-чувствителната промяна, една от най-големите придобивки на XI — XII в., било заселването на унгарците. Това никак не било лесно да се постигне: през XI в. се е налагало все още със закон да бъде принуждавано «скитащото село» да се прибере при единственото свое постоянно и устойчиво средище — църквата. Фройзингският епископ Отон, който при втория кръстоносен поход през 1147 г. е бил в Унгария, констатирал: «Тук-таме само имаше дървени и още по-малко каменни къщи, тъй като на тях не им се нрави всичко това; те предпочитат цялото лято и есен да карат в шатри.» Все пак селата преобладавали, утвърждавали се в този преход към уседнал живот и образуваното през XI — XII в. село и сега се намира там, на старото си място, освен ако някакво обществено или природно бедствие не го е заличило.\nОт онова време, от XI — XII в., са и наименованията на много селища. Тези от тях, които носят лични имена (Чепел, Солнок) и разните имена с окончанията гер, кюрт, тарян, са от най-старите. От тази епоха са и селата, чиито имена са произлезли от стопанската им роля, от занаята, упражняван от техните жители. Такива села са Тарнок, Удварнок, Санто, Ковачи, Нйергеш, Чатари, Коч и др. (тарнок се наричали крепостните, които превозвали продуктите от натуралния данък за снабдяване на кралския дворец; удварнок — тези, които произвеждали част от продуктите за кралския дворец и, както показва името, те са били първоначално славяни; санто — орач; нйергеш — сарач; чатар — майстор на щитове; кочи — кола; в с. Коч, окръг Комаром, изработвали на времето най-удобните каруци).\nЗа тези два века е характерно не само заселването, а и разширяването на поселищната мрежа и уголемяването на селищата. Постепенно били заселени отбранителните пояси (remo) и граничните области. Наименованията на местности като Пор (пазач), Льовьо (стрелец) напомнят за гранична охрана. Тогава се извършва преселването и на секелите9, които от средищните области се придвижвали все по на изток и през XIII в. се установили там, където и сега са техните селища.\nВ хода на това голямо заселване на страната в девствените преди това гори и в планините се обособили цветущи селища. Маджарите завоеватели се настанили първоначално в равнинните речни долини и хълмисти землища, като постепенно населената територия на страната се разширила чак до веригата на Карпатите. Естествено не само маджари ставали обитатели на тази огромна територия. Много други народности били повикани и заселени през тези векове. В тази заселническа вълна се вливат отделни печенежки, аварски, узки групи, а също и мохамедански търговци, т. нар. измаелити (заселването на яси и кумани станало през XIII в.). Имената на селища като Немети, Оласи, Чехи, Ороси (заселени съответно от немци, италианци, чехи, руснаци, бел. пр.) са достатъчно показателни за произхода им. Чужденците-преселници (лат. rıospes—гост) с охота идвали в страната. По този начин те се избавяли от тежката феодална експлоатация, на която били подложени в своите страни, докато в Унгария получавали значителни привилегии и огромни парцели. В Северна Унгария, в тогавашните окръзи Зойом (дн. Зволен), Туроц, Липто. Тренчен (дн. Тренчин), пуснали корен словаците, а немците населявали главно образуващите се градове. Затворените поселения на саксонците в Трансилвания и в областта Сепеш (дн. Спиш) водят началото си от XII в. Настаняването на преселниците уреждали специално натоварени длъжностни лица — кенези и шолтеси10. В резултат на тяхната дейност били основани и рутенските села. През тази епоха се извършило и преселването на румънците, което взело най-големи размери през XIII — XIV в. От огромните територии, които народите на Унгария — унгарци и неунгарци — превърнали от пустеещи в плодородни площи, се възползвали земевладелците. Като най-голям земевладелец се смятал самият крал, а църковните и светските господари все повече увеличавали своите имения за сметка на кралските окръзи. За едрото земевладение от епохата на Арпадите била характерна освен обширната площ и разпръснатостта. Напр. в датиращия от 1138 г. регистър на манастира край селището Дьомьош са вписани 100 села, някои от които се намирали на огромни разстояния едно от друго — като се почне от областите Шомог и Толна в Западна Унгария и се стигне до Чонград и Трансилвания. От същия регистър-грамота узнаваме, че крепостните на църквата били обременени с различни данъци в натура: хляб, марц (квас, бел. пр.), добитък, жито, а също и част от ловната плячка. В Трансилвания игуменът имал специални хора за доставяне на сол, други трябвало да осигуряват товарния превоз, а зидарите и дърводелците били ангажирани в строежа на църковните постройки или за ремонта на сградите.\nНай-важният производствен клон било земеделието. За обработването на земята използвали дървеното рало с железен палешник, служели си със сърпа и косата, а вършитбата извършвали с чеп (вид тупалка). Освен земеделието много важна роля продължавало да играе и скотовъдството. Из широката унгарска пуста (Алфьолд) пасели огромни полудиви, обори изобщо невидели стада. По възвишенията се развило планинско скотовъдство, а в дъбовите гори и в блатистите области били отглеждани в полудиво състояние много свине. Наред с това, голямо значение имали ловът и риболовът.\nЗа културното развитие през ранните векове имаме оскъдни сведения, тъй като относително малко веществени паметници са достигнали до нас. За маджарите-завоеватели говорят почти само разкопаните гробници. В гробниците са намерени преди всичко оръжия и накити, от което става ясно, че оръжията и металните части на конската амуниция (стреме, юзда) се приготовлявали от желязо, а накитите и художествено изваяните апликации към походните торби били от мед и сребро.\nЩо се отнася до паметниците от XI — XII в., те са много по-красноречиви. От тази епоха са останали първите архитектурни паметници (подземните църкви във Фелдебрьо, Тихан, Печ), хубави капители от няколко ранни църкви, издялани надгробни паметници, между които се отличава саркофагът на основоположника на държавата крал Ищван, намиращ се в Секешфехервар. За относително голямото богатство на двореца на Бела III говори откритият наскоро параклис на кралския палат и части от замъка в Естергом. От тази епоха са запазени такива творби на развитото унгарско и чуждестранно златарство като кралската корона, съставена от две части (горната част е принадлежала на самия крал Ищван), и накити, които са се използвали при коронясване.\nКултурното развитие през XI — XII в. зависело изключително от църквата. Християнските свещеници се стремели да заличат даже и спомените за езическата религия. Вероятно жертва на тази нетърпимост е и древният унгарски епос (унгарската калевала или нибелунгската песен), и древната унгарска писменост, която едва през XVI в. се явява отново при секелите. За някогашната езическа религия подсказват само неизкоренените суеверия и някои мотиви от народните приказки. Напр. заклинанието е продължение на езическото врачуване. Жрецът на добрия дух, чието рождение се предшества от чудеса, се появява със зъб и във формата на червен пламък воюва с лошите духове, проявили се в синия пламък; той в света на народните приказки става чародеец, скитник-студент; жрецът на лошия дух се превръща в отвратителна вещица с металически нос.\nОфициалният език на тогавашната църковна култура бил латинският. Навред из Европа с изключение на Балканите и Източните райони, докъдето се простирала властта на римската църква, пишели на латински легендите за живота на светците, хрониките, възхваляващи делата на кралете, историческите съчинения (гешти), а също и грамотите. Грамотни в тази епоха били само свещениците, обучавани в манастирските школи. Някои духовни лица, смятани на времето за много образовани, следвали и в Парижкия университет. Вероятно такъв е бил напр. Аноним, безименният секретар на Бела III, който е и първият унгарски историк. От тогавашния унгарски език са останали само някои думи в грамотите — обикновено наименованието на селските межди, а останалото е на латински език. В края на XII в. може би над безжизненото тяло на някой християнин от Северозападна Унгария свещеникът е произнесъл такива надгробни слова на унгарски език: «Виждате ли, еднородни братя, какво сме, пръст и пепел сме.» Това в същност е първата достигнала до нас оригинална унгарска поетична творба.\nОт данните за XI — ХII в. ясно личи каква решаваща роля е играла църквата в тогавашната феодална система. Висшите духовници, едновременно и едри земевладелци на страната, се чувствали като у дома си в кралския дворец, те имали най-тежката дума в кралския съвет и ако кралят от време на време изпращал пратеници в чуждестранните дворове, това били обикновено висши духовни лица. Освен това църковни лица били и деловодителите в първото централно държавно учреждение, в кралската канцелария.\nВластта на църквата се е чувствала навред. За църковна сграда в даденото селище подбирали най-високото място, тя била най-голямата и най-хубавата постройка, а манастирите били истински крепости. Всичко това, разбира се, било само външен белег на упражняваната от църквата неограничена власт; в същност тя направлявала делата и постъпките на хората, а също и мислите им. Свещениците и монасите (по начало италианци, немци и чехи от бенедиктинския орден, а по-късно и френски нистерцисти) покрай това, че обучавали народа да обработва земята — да сее, да отглежда лозя, използвали всички възможности да го възпитават в дух на покорство и послушност към краля, към църквата и земевладелците. Феодалния класов режим те представяли като проява на божията воля. Бунтарите, нарушителите на църковните и светските закони заплашвали с вечно наказание, а живота на послушния селянин и слуга се стремели да подслаждат с обещания за блаженство на оня свят. Църквата играела много важна роля не само при създаването на феодалния класов режим, а и с идеологията си била един от стълбовете на феодалното общество през вековете.\nВ края на XII и началото на XIII в. в Унгария били извършени преобразования с твърде продължителен и траен ефект. На пръв поглед се разиграли събития, в които нямало нищо ново. След смъртта на Бела III пламнала ожесточена династична разпра между двамата братя Имре и Андраш (по-късно Андраш II) и това дало повод на папството (Инокентий III), намиращо се на върха на своето могъщество, да покровителства «синовете» си, определяйки външната и вътрешната политика на страната. Когато обаче Андраш II (1205 — 1235) заел трона и братската борба в същност се прекратила, голямата промяна — разлагането на кралската окръжна система — станала напълно очевидна.\nПодаряването на кралски имения било започнало още през XI в. Братоубийствените борби ускорили този иначе естествен процес. Имре и Андраш подарявали вече и цели окръзи. «Мярката на кралските дарения е липсата на всякаква мярка» — пише в една тогавашна грамота. Духовитият парадокс отразява, разбира се, едно действително положение независимо от това, че обществото се раздвижило и се явили много трудно разрешими въпроси, поради което последвали бурни стълкновения.\nПреди всичко кралската хазна (още от векове тя била държавна хазна) по някакъв начин трябвало да компенсира загубата на доходите от подарените имения. От друга страна, постоянните войни и все по-големият разкош и без това изисквали нови постъпления. Вместо по-раншните натурални доходи кралят предпочитал паричните постъпления. Икономическият живот по това време бил все още много примитивен. Малко пари имало в обръщение, тъй като всяко село, всяко едро земевладение почти всичко си произвеждало само, търговската размяна била оскъдна, производството за пазара било незначително. Андраш II се опитал да оправи положението с постоянно обезценяване на парите. Той използвал кралското право за сечене на пари и монетите от скъпоценни метали с всяка измината година ставали по-дребни, по-тънки. Освен това в непрекъснатите си усилия да преодолява паричната оскъдица кралят предоставил на еврейските и мохамеданските откупчици обмитяването и продажбата на солта (тя била най-важната, употребявана от всички подправка). Откупчиците използвали докрай възможностите и най-безчовечно изнудвали населението — нещо, което предизвикало всеобщо огорчение.\nДаренията увеличили апетита и на едрите феодали за имения и власт. Те образували фракции и водели най-ожесточена борба помежду си. Пристигналите в страната сънародници на кралицата-немкиня (немци от Меран, бел. пр.) разпалили още повече страстите. Унгарските господари не могли да се помирят с такива съперници — неканени гости чужденци, които «пасели от богатството на страната», и под ръководството на надор Банк и ишпан Петър скроили заговор. В 1213 г., когато крал Андраш воювал някъде към Галич, те нападнали в горите на възвишението Пилиш забавляващите се с лов приближени на краля и изтрепали чуждите рицари, като заедно с тях умъртвили и кралицата (това събитие е отразено в творбата на Йожеф Катона в безсмъртния «Банк Бан» с измислената трагедия на Мелинда11).\nХарактерно е за слабостта на кралската власт, че във връзка с това Андраш успял да се наложи да бъде набучен на кол единствен само ишпан Петър, докато другите заговорници останали ненаказани. Безредиците се увеличили още повече през 1217 г., когато след неколкократното настояване на папата кралят трябвало да води кръстоносен поход. И докато Андраш II безрезултатно пътувал до Обетованата земя, за което получил прозвището «крал Ерусалимски», господарите в страната — «църковните и светските, се съревновавали в злото».\nИзнудванията на откупчиците и самовластието на едрите земевладелци огорчавали не само селяните от някогашните кралски имения, а и дворяните с по-малки имения, наричани по това време още «слуги на краля» (лат. servientes regis), тъй като били задължени да изпълняват военна служба само на краля. След като обаче голямата част от кралските окръзи отишла в ръцете на феодалите, имало опасност «кралските слуги» да загубят благополучното си положение и да бъдат принудени да служат на едрите земевладелци. Това се отнасяло в много по-голяма степен за някогашните военнослужещи в кралските крепости и за техните началници (варйобаг).\nОбщото недоволство прераствало в цяло движение. През пролетта на 1222 г. според хрониста в «деня на кралското правосъдие» в Секешфехервар «огромно мнозинство» посрещнало краля и го принудило да издаде т. нар. Златна була. Това било официална грамота, написана на пергамент и подпечатана със златен висящ печат. Макар че била издадена в 7 екземпляра, до нас не е достигнал нито един оригинал; познаваме я само от по-късни преписи. Златната була укрепвала главно правата (личната свобода и освобождаването от данък) на сервиензите, на дребното дворянство. Няколко нейни точки били в интерес и на потиснатите (тя забранила да се дава под наем събирането на данъците, сеченето на монети, обмитяването, търговията със сол; ограничила произволите на самовластните ишпани; на епископите забранила да искат десятъка в пари, ако е по-удобно той да се изплаща в натура). Едрите феодали, които застанали начело на съпротивата, кралят се опитал да разоръжи с обещания, че чужденците нямало да получат имения и рангове и, общо взето, ще се отнеме правото на който и да било знатен да изпълнява повече от една длъжност. Според твърде много коментираната по-късно «Заключителна част за съпротивата», в случай че кралят или потомците му нарушават писаното в Златната була, то знатните на страната могат «заедно и поотделно, сега й в бъдеще вечно да се противопоставят и да опровергават нас и нашите потомци свободно, без да бъдат уличавани за това в греха на Изневярата».\nДокато Андраш II търсел, макар и без особен успех, ново разрешение на проблемите, синът му Бела IV (1235-1270) издигнал за свой идеал дядо си — стария крал Бела. Царуването той започнал със строго търсене на отговорност от съветниците на баща си: кой със зениците на очите си, кой със затвор, кой със заточение или с имота си заплатил за извършени простъпки. Той се опитал да подигне кралския си авторитет и с това, че забранил да влизат направо при него и изгорил столовете, използвани от кралския съвет, та да не може никой да седне в негово присъствие. Най-чувствително обаче засегнало едрите феодали намерението на Бела IV да си възвърне обратно старите имения, които по-рано принадлежали на кралските крепости. Скоро кралски комисии тръгнали да обикалят страната, за да вземат обратно «излишните и безполезните дарения».\nГоляма буря предизвикало решението на Бела IV да пусне в страната бягащите от татарите кумани (около 40 000 семейства). Куманите, които напомняли за някогашните маджари от времето на завоюването на страната, получили паша за своите стада и хергелета в най-рядко заселените области на Голямата унгарска равнина. Не е трудно да си представим колко вреди и ядове е причинил на унгарците този скитнически полуномадски пастирски народ.\nТъкмо когато противоречията между господарите едри земевладелци прераснали във формена война, страната се озовала пред неочаквана катастрофа — татарското нашествие. Полуномадските племена на далечните монголски пусти едва в първите години на XIII в. били обединени от Тимуджин (прословутия Чингис хан); в 1240 г. те завзели най-големия и най-хубавия руски град Киев, а в 1241 г. започнали да преминават Карпатите. Според данните на средновековните хронисти техният брой бил невероятно голям — около 500 000, но тази цифра по-скоро показва колко голям и основателен е бил страхът пред опасността.\nБела IV имал вести за приближаващото нападение на татарите още от по-рано и отчаяно търсел помощ. Той се обърнал към двата най-големи колоса на християнския свят — към папата (Григорнй IX) и към императора (Фридрих II), ала без резултат, тъй като те продължавали взаимните борби и оставили Унгария на произвола на съдбата. Още по-лошо било, че и унгарските феодали не проявили загриженост пред сериозно надвисналата опасност. Бела безрезултатно карал да обикалят според древния обичай кървавата сабя. Само малцина пристигнали в устроения край Пеща лагер. Смущението се увеличило, когато в часовете на най-голямата опасност господарите отправили своите войски срещу куманите, обявявайки ги за татарски шпиони. Те заклали техния крал Кьотьон и куманите, след като опустошили цялата територия отвъд Тиса, напуснали страната.\nТогава вече към Пеща приближавали първите части на татарите. Препускащата след тях главна армия водел самият хан Бату, внук на големия завоевател на света. След преминаването на Руската врата (прохода Верецке) той се насочил към р. Тиса. Един от неговите витязи, след като подчинил Полша и Силезия, нахлул в страната от северозапад, а друг — откъм Трансилвания.\nРешаващата битка се разиграла край р. Шайо, близо до гр. Мохи, при много неблагоприятно за унгарците положение. Унгарският лагер бил притиснат в толкова малък участък, че «влязъл в истинска мрежа», и това много добре схванал врагът, който се криел на другия бряг на р. Шайо. Освен това част от феодалите като че желаели поражението на краля. И това поражение не закъсняло. След като симулирал преминаване на реката, врагът нападнал от съвсем друга позиция. Страхотен град от стрели, камъни, щикове и горящи факли се изсипал върху забъркания, останал без единно ръководство унгарски лагер. Само малцина, между които и кралят, успели да се измъкнат от обръча на татарите.\nБела IV избягал при съседния австрийски херцог Фридрих Войнствения, а после потърсил спасение в замъка Трау в Далмация, за да не попадне в ръцете на татарите и за да не трябва да поема задължение за плащане на данък. Страната обаче била оставена на произвола на нашествениците, които я опустошили, обрали я, голяма част от населението избили или превърнали в роби. През януари 1242 г. те преминали замръзналия Дунав и подложили отвъдните области на катастрофални разрушения. Само няколко замъка могли да се защитят. Не е чудно, че един тогавашен баварски хронист записал: «В тази година татарите унищожиха Унгария след 350-годишното ѝ съществуване.»\nПрез лятото на 1242 г. унищожителната вълна се оттеглила. В ограбената страна хазяйничели зверове и върлували разбойнически феодали. Поразяваща е картината, която рисува по този повод свещеникът от Нагварад — Рогерий (италианец), който преживял ужасните събития и заедно със слугата си успял да избяга от татарски плен: «Започнахме да скитаме из безлюдната, празна земя... Само кулите на църквите бяха водещите ни знаци. . . Пътищата и пътеките бяха заличени и треви и плевели растяха по тях. Накрая с големи мъки на осмия ден излязохме от гората и стигнахме до града Гюлафехервар (дн. Алба Юлия, бел. пр.), в който нищо друго не се намираше освен костите и черепите на убитите и разрушените, разпилените стени на църквите и палатите.»\nВъзстановяването на страната след татарското нашествие\nГлавните въпроси, които трябвало да разрешава Бела IV, след като се завърнал в разорената страна, били свързани с нейното възстановяване и с отстраняването на татарската опасност. За щастие татарското нашествие не траяло дълго и въпреки че причинило много тежки загуби (преданието вероятно прекалява по отношение на загубите), страната бързо се възстановявала. Селяните отново построили своите примитивни селца, а там, където населението намаляло много, били изпращани нови заселници.\nПо отбранителни съображения Бела IV скъсал с предишната си външна и вътрешна политика. Тъй като по време на голямата опасност получавал от Запад само обещания, той разбрал, че в случай на ново татарско нашествие може да разчита само на руснаците. Ето защо изоставил традиционната нападателна политика спрямо Галич и се съюзил с галицкия княз. Още по-радикален е преломът във вътрешната му политика. За да поощри изграждането на замъци, той подарявал имения на приближените си. В това отношение и сам дал пример: кулата на Шаламон във Вишеград и Червената кула в Шарошпатак и днес свидетелстват за това.\nОсвен изграждането на цяла система от замъци голямо значение имала и насърчителната политика на Бела IV за развитието на градовете. Той дал привилегии на по-развитите тържища, освободил ги от властта на ишпаните, осигурил им безмитна търговия и право на свободно избиране на кмет и съвет.\nНа ковчежника си, на завеждащия кралските финанси (тарнок-мещер) възложил върховния контрол над градовете. Така се образували т. нар. свободни, кралски градове: първо Секешфехервар и Естергом, любими седалища на кралете от династията на Арпадите, после — Пеща, Буда, Шопрон, Пожон, Нагсомбат (дн. Трнава) и много други градове. Бела IV обезпечил градски права и на рудничарските селища, най-голямо значение от които добили центровете със сребърна руда — Шелмецбаня (дн. Банска Щиавница), и Бестерцебаня (дн. Банска Бистрица).\nСтроежите на замъци и даренията непрекъснато увеличавали властта на едрите земевладелци, т. е. на бароните, както те започнали да се наричат през втората половина на XIII в. С развитието на градовете и с привличането на куманите кралят се стремял отново да укрепи собственото си положение. По-дребните земевладелци — кралските сервиензи, които започнали да се наричат благородници (както преди се наричали само едрите земевладелци), прибягнали до образуването на дворянски окръзи — органи на тяхното самоуправление, чрез които се опитвали да укрепят положението си. Първите наченки на това се явили още преди татарското нашествие, докато през втората половина на XIII в. един след друг се образували дворянски окръзи (просъществували чак до 1848 г.). Кралят назначил управници — ишпани, които оглавили окръзите (тях по-късно ги наричали фьоишпани — главни управители). От своята среда благородниците избирали съдии за правосъдието. Съдията се наричал салгабиро — съдия на слугите (наименованието подсеща за по-раншното положение, когато дребните дворяни се наричали «слуги на краля»).\nЗа нарасналата власт на бароните, на едрите земевладелци свидетелстват и останалите от тази епоха постройки в романски стил, които не отстъпват на кралските и на църковните сгради. В центъра на семейно-родовите имения те основавали манастири и изграждали т. нар. семейни църкви. В началото на XIII в. е изградена църквата в Лебен; църквата в с. Як, построена след татарското нашествие, е извънредно богато украсена със скулптурни творби, а църквата в Жамбек и сега с развалините си дава облик на околността.\nСемейно-родовата църква, където господарят и семейството имали отделени специални места, изразявала богатството на земевладелеца. Истинският символ на властта на едрия земевладелец бил замъкът. Къщите в околните села били повечето землянки, състоящи се от едно помещение, където очите сълзели от пушека на огнището. Не е трудно да си представим какъв респект е внушавал замъкът, издигнат в най-високата точка на околността. Замъкът през XIII в. представлявал жилищна кула. Каква огромна канара е била тя, можем да разберем, като вземем под внимание данните за кулата на Шаламон. Основата ѝ е 360 м2, което е равно на осем двустайни апартамента, височината на нейните 7 етажа е 31 м, а дебелината на стените отдолу е повече от 3 м.\nВ мазето на жилищната кула непременно имало кладенец даже и при положение, че се намирала на планински връх. Партера използвали за склад. На първия етаж живеела охраната. Натам водела външна, лекоподвижна стълба. Там бил и входът за жилищната кула. На първия етаж нямало прозорци, а само няколко отвърстия-бойници за стрелците (тогава още нямало топове и пушки). Вътрешна витлообразна стълба водела от първия към по-горните етажи, вторият от които обикновено бил на господаря, а на третия етаж се настанявали жените — членове на семейството. Вътрешното обзавеждане на жилищните кули било относително просто, бихме казали, примитивно, обаче в тях съхранявали много ценни накити — произведения на развитото златарско изкуство. Господарят, разбира се, по-зорко и от накитите пазел грамотата, която му осигурявала особените привилегии, властта и богатството на дарените му имения.\nЖилищните кули и епископските седалища се смятали за укрепени места и крепости, а също така и обградените със стени манастири превъзходно обезпечавали сигурността на църковните и светските господари. Но всичко това увеличавало техните разходи. За задоволяване на все по-растящите си претенции земевладелците обременявали селячеството с многократни кираджийски тегоби, с плащането и на парични данъци освен натуралните. Това предизвикало остра съпротива от страна на крепостното селячество, за която благоприятствало и обстоятелството, че особено след татарското нашествие едрите земевладелци изпитвали постоянна липса на работна сила.\nПрез 50-те години на XIII в. ту едно, ту друго село отказвало да изпълнява задълженията си. Една римувана хроника съобщава, че Шмарагд, кардиналът от Калоча, бил убит «от жестоките ръце на слугите си». Тези изолирани движения нямали особени резултати. По-ефикасно се оказало практикуваното през 60-те — 70-те години масово бягство. По този начин народът на цели села неведнъж се опитвал да се отърве от «голямата и трудна работа и служба». Обикновено бягали нощем. Със себе си откарвали малкото на брой животинчета, лесно разглобяемите си къщурки, направени от дърво или тръстика, измазана с глина. Бегълците отивали в именията на земевладелец, който им осигурявал по-благоприятни условия, а крепостните занаятчии се насочвали към градовете.\nБорбата на крепостните не останала без резултат. Земевладелците били принудени да намаляват тегобите, защото, както четем в грамотата от 1270 г. на манастира край Тихан, «броят им (на крепостните) напоследък много намаля». Още по-значителна била промяната в това отношение, че тегобите на крепостните постепенно се унифицирали. Заедно с това и самите крепостни се формирали като единно съсловие, т. е. все по-незначителни ставали различията между някогашните свободни хора, слугуващи народностни групи, и «вечни крепостни». До края на XIII в. тези «вечни крепостни» (някогашни роби и др.) фактически извоювали най-същественото право — правото на свободно преместване, от което по-преди били лишени.


Списание Burda? :: BG-Mamma\nЗнаете ли къде изчезна списание Бурда? Отдавна не съм виждала в Бургас, а на павилиона ми казаха, че май не го внасят вече\n# 1 25 юли 2007, 21:10 ч.\nвнасят го, аз си купих 6ти брой тази година. Не бях купувала отдавна и останах разочарована- кройките са значително по-малко, повтарят се в 2-3варианта със съвсем малки или никакви промени, освен това нямаше нищичко от това, което аз търсех Цената му беше 7 лв май\nstefito26 - Гост\n# 2 26 юли 2007, 08:55 ч.\nда внасят го.Аз си взех и 6 и 7 брой, гледах в сайта че в 8 няма нещо интересно\nтова е сайта http://www.burdamode.com/\nможеш да си разглеждаш спокойно моделите в броевете,за да знаеш дали си струва да ги купуваш\n# 3 29 юли 2007, 00:59 ч.\nВнасят го, както са казали момичетата. И магазина на Бурда в София си функционира още.\nАко си в достатъчно добри отношения с някоя вестникопродавка, можеш да я помолиш да го поръчва специално за теб.\nИначе аз през последните години предпочитам Patrones. Испанско е, понякога имат и "маркови" модели, струва си.\n# 4 29 юли 2007, 21:55 ч.\nнапомни ми ученическите ми години, когато го купувахме - Бурда-та за модели и Верена- та за плетки второто преди време търсих, но не успях да открия в Германия даже беше просто носталгично хрумване някой знае ли дали то все още съществува\n# 5 30 юли 2007, 00:07 ч.\nСтрува ми се, че съм я виждала Верената, да. Потърси през Гугъл - излизат резултати от сайта на Бурда (ама като не знам немски ) и други на руски (тук нали дълго време внасяха руското издание).\nЗа София е вариант и да се отиде до магазина на Бурда и да се разпита подробно.\n# 6 30 юли 2007, 10:14 ч.\nвсъщност на мен точно в момента не ми трябва Верена - просто в главата ми двете списания вървят винаги заедно


Счетоводство на фирма - Пригодено за всеки бизнес\nВиаАктив предоставя пълна гама професионални услуги за счетоводство на фирма в София. Консултантите ни по бизнес счетоводство ще предоставят на вашата компания специализирани финансови услуги. Нашият опитен и квалифициран екип ще внедри всички системи и процедури, необходими на вашия бизнес, за да имате стабилно финансово бъдеще. Ние обслужваме голямо разнообразие от компании, от стартиращи фирми, фирми търсещи креативни решения за спестяване на капитал, до среден размер бизнеси, с развиващи се нови процеси, дължащи се на вътрешна или международна експанзия.\nВиаАктив притежава експертни познания, които могат да помогнат на вашият малък и среден бизнес да расте. Повечето хора започват нов бизнес, защото имат добра идея или продукт, а не защото са експерти в правните, финансовите и фискалните аспекти на управлението на бизнеса.\nНие сме пристрастни по отношение на финансите, законодателството и разпоредбите, така че не се налага и вие да сте специалисти по това. Мислете за ВиаАктив като продължение на вашия бизнес, а не само като счетоводна услуга за бизнеса ви.\nНие предлагаме широка гама от услуги, които са индивидуално съобразени с нуждите на нашите клиенти.\nУслуги за счетоводство на фирма в София\nВиаАктив предлага на своите клиенти в България и Европа абонаментни счетоводни услуги и онлайн счетоводни услуги, индивидуално съобразени с всеки бизнес. Счетоводната ни къща осигурява цялостни решения, както и подбрани бизнес счетоводни услуги, което ви позволява да изберете най-точно отговарящите на вашите нужди и изисквания.\nРутинното счетоводство и воденето на записи е съществена, но може би малко досадна страна от управлението на бизнеса. Нашият екип от високо квалифицирани счетоводители може да поеме изцяло тази задача от вашите ръце, помагайки на вас и екипа ви да се съсредоточите върху това, което правите най-добре. А именно:\nНие можем да Ви помогнем да контролирате оперативният риск, като се спазват местните разпоредби, свързани с фактурирането и вземанията.\nПомагаме ви да контролирате разходите си, като следим за спазване на местните разпоредби, относно плащанията.\nМожем да съдействаме за организирането, подреждането и описването на фактури.\nМожем да съдействаме при управление на паричните средства и банковите сметки.\nМожем да извършим сетълмент на фактури в съответствие с вашия корпоративен контрол.\nОтчетност – подготовка и управление\nНие работим в тясно сътрудничество с вашата компания, независимо на какъв етап е, за да подготвим и подадем вашите задължителни декларации. Също можем да ви съдействаме с цялостното управление на отчетността.\nНашите услуги по калкулиране и изплащане на заплати, и дейностите по разплащанията на вашата компания ви осигуряват спокойствие. Гарантираме ви, че вие и вашият екип ще получавате заплащането си навреме, като са спазени законовите разпоредби в България.\nНашите ДДС услуги ви освобождават от сложната и отнемаща време дейност за месечното изчисляване и отчитане на ДДС, като Ви помагаме да видите ефективните ДДС предимства и да извлечете полза.\nУслуги за откриване на фирма\nПоговорете с нас, ако се нуждаете от сформиране нова фирма.\nАдминистративно обслужване на компанията\nИма законоустановени задължения, които трябва да изпълнявате, когато управлявате бизнес. Ние поемаме толкова от тях, колкото смятате за необходимо да ни предоставите, за да ви помогнем да управлявате бизнеса си гладко.\nУслуги за Оценка на бизнеса\nЗа клиенти, които търсят бизнес оценка ВиаАктив може да предложи реалистични и практични съвети.\nЛично и бизнес данъчно планиране\nЩо се отнася до данъците, нашите познания и решения са задълбочени. Ако вашият бизнес се нуждае от помощ при прилагане на стратегии за данъчно планиране и намаляване на данъчните задължения, ние можем да помогнем с:\nФинансов преглед на бизнеса\nВиаАктив може да работи с вас и вашият бизнес, и да предоставя редовна информация за наблюдение и контрол, която да ви държи в течение на финансовите резултати.\nЩе работим с вас за изготвяне на успешен и работещ бизнес план, който да ви донесе финансови резултати.\nВнедряване на нови счетоводни софтуерни пакети, включително онлайн счетоводство.\nМожем да ви помогнем да повишите уменията на персонала си относно местните регулаторни въпроси и всякакви значителни промени в сферата на счетоводството.\nСвържете се с ВиаАктив за да обсъдим фирменото счетоводство на вашият бизнес.\nАко сте се спрели на някоя от нашите услуги или имате въпроси, попълнете кратния ни формуляр и ние ще се свържем с вас възможно най-бързо.


Индия остана без Биг Мак - Азия и Океания - Стандарт Нюз\nИндия остана без Биг Мак\nИндия остана без "Макдоналдс". Американската компания обяви, че затваря 169 ресторанта, които има в Северната и Източната част на азиатската страна. Причината за това е скандал с компанията "Connaught Plaza", която държи франчайза.\nИндийците получиха искане да премахнат до 15 дни менюто и логото на американската фирма от заведенията си. В отговор не отвърнаха, че ще си търсят правават по събеден път.\nСпоред медиите от това ще бъдат засегнати най-вече 6 700 души, които са работили в ресторантите за бързо хранене и в момента съдбата им е неясна.\nПотребител · 16:34 · 02.09.2017\nЛелеееееее....ми...те свен да ......си ги преместят сега в другите крачоли......нищичко не им остава на индийците. Лоша новина. Без Биг Мак няма живот на тази планета-свършено е с тях.


Вместо малко захар - малко мъдрост... - In LIFE\n„Една от най-трагичните черти, присъщи на хората е, че всички ние сме склонни да отлагаме живота. Мечтаем за някаква вълшебна градина от рози отвъд хоризонта, вместо да се радваме на розите, които цъфтят под прозорците ни.“\nЖивейте тук и сега, приятели, радвайте се на малките неща, на споделените моменти, на тихите утрини.\nОбичайте и се радвайте на любимите си хора, защото никой не знае какво ще ни донесе утрото…\nСутрешното кафе с мисъл достига до вас, благодарение на COFFE BASE\nВярвам, че всичко се случва с причини. Хората се променят и така се научаваш да израстваш; ...\nВместо малко захар за кафето…\n„Не обичате някого заради вида, дрехите или скъпата му кола. Обичате го, защото душата му ...\n„Преброих годините си и открих, че ми е останало по-малко време на този свят от ...\nМъж и жена пият сутрешното кафе. Жената с нежен глас: – Скъпи, нали не си ...


Когато наближаването на студена зима вече се усеща във въздуха, не сме изоставени от мисълта как да изолираме по-добре къщата си. Penoplex е много популярен, оптимален вариант на цена и качество. При употреба материалът няма да отнеме много време и усилия на строителя, но ще е необходимо да се предпази изолацията от механични и атмосферни влияния. Как да направите това ще бъде обсъдено в тази статия.\nPenoplex често се използва като изолация на сгради отвън или отвътре.\nРаботата с него се улеснява от винаги последователните физически характеристики и размери на плочите. Силата на пеноплекса не е достатъчна, за да не се срутят плочите от точкови удари и други физически въздействия (вдлъбнатините не могат да бъдат избегнати във всеки случай). Следователно се изисква да се предпази материалът от неблагоприятното въздействие на ултравиолетовото лъчение, влага и др. Да, и визуално стената, изолирана с плочи, изглежда недовършена и изисква допълнително довършване. Използването на пеноплекс предполага освен изолация и допълнително довършване.\nИзмазване на фасадата с помощта на пяна\nМазилката е прост и евтин метод за довършване на повърхността след затопляне. Този вид строителни работи е подходящ, когато дъските са залепени към повърхността. Penoplex може да се подрежда по различен начин: в носещата рамка, в клетките на щайгата. С тази опция облицовката на самолета ще се изпълнява или чрез панели, или чрез вагон, или от нещо друго.\nРавнината на пяната трябва да бъде подготвена\nПроверете дали между плочите има пропуски.\nПочти никой не успява да положи перфектно изолацията от първия път. Затваряме фугите, ако този момент е пропуснат по време на инсталацията. Обърнете внимание на кривината на цялата равнина, защото адхезивната разтвор се нанася на тънък слой. Няма да работи за изравняване на нередности с тях поради спецификата на състава. За да премахнете празнините между плочите от пяна, можете да запълните празнините с пяна за изолационни системи (или обикновено монтаж), например Ceresit CT-84.\nЗа една кутия (850 мл) ще трябва да дадете около 600 рубли.\nИзолация на фасадата с пеноплекс\nЦени за пеноплекс\nИзработване на мазилката\nНе използвайте стандартен хоросан на циментова основа с пясък, тъй като това няма да даде мазилка с добро качество. Магазинът е пълен със смеси, като състав, подходящи за стилизиране върху пеноплекс.\nОпитните довършители съветват да се използват:\nПри смесване стриктно следвайте инструкциите, оставени от производителя на опаковката.\nОпитните майстори правят смес, която наподобява заквасена сметана по плътност. За да залепите мрежата от фибростъкло, консистенцията на сместа трябва да е малко по-тънка, отколкото изисква производителят. В случай на изравняващ слой, хоросанът трябва да бъде толкова течен, че да тече свободно от мистрия.Оттук и различната консумация на състава: залепването на мрежата ще изисква 4 кг на 1 кв. метър, за изравняващ слой - 6 кг смес на кв.\nПолучаване на мазилка хоросан\nСъставите от различни производители, въпреки голямото сходство, имат различни компоненти. Поради това е по-добре да използвате продукти от същия производител на един и същ сайт, за да избегнете ненужни проблеми.\nИзползвайте формули, които са универсални за приложение и не е нужно да мислите за допълнителни нюанси, свързани с ограниченията на обхвата.\nНаслояване на първичен слой\nПодгответе пеноплекс за мазилка, като полагате основния слой.\nЗа тази цел трябва да се използва алкалоустойчива PVC мрежа. Използвайки PVC, ще се застраховате срещу агресивния ефект на цимента върху откритата мрежа. Цимент е известно да реагира с много материали.\nИзрежете ленти, малко по-дълги от височината на стената. Имайте предвид, че полагането се извършва отгоре надолу.\nС едната ръка нанесете лентата върху фибростъклото, с другата нанесете разтвора върху мрежата изключително по горния ръб. По този начин мрежата е „заварена“ към пеноплекса. В резултат на първичния слой трябва да бъде с дебелина 5 mm.\nPenoplex изолация схема: 1 - пяна плочи, 2 - лепило, 3 - дюбели, 4 - армираща мрежа, 5 - праймер, 6 - мазилка покритие\nс горния ръб фиксирани плоски, се прилага на варов разтвор на окото, така че да се разпределя равномерно по цялата ширина. Всеки движение върви от горе до долу.\nНе забравяйте да оставите вертикална "лента" чиста от гипсовата смес от дясната страна, защото всяка следваща лента ще бъде наслоена на ръба на предишната с почти 1 см.\nВ резултат ще се окаже, че стената ще бъде лента след лента, покрита с мрежа по цялата повърхност ... Погледнете всички места на стената, където се променя геометрията на равнината (отвори на врати, склонове, отвори за прозорци) - от тях, първо, трябва да започнете да полагате мрежата.\nармираща мрежа за пяна\nцени за засилване на окото на пяна\nМрежа за подсилване на пяна\nИзглаждане на първия слой\nТази процедура трябва да се извърши така, че основата под втория слой да е равна и твърда. Навлажнявайки с вода с половин скрубер, изравнете цялата равнина, леко натискайки пеноплекса. Не обръщаме внимание на областите на окото, които се появяват през разтвора навън - това е нормално. Стана така, че след като в очакване на решение за суха, опитни специалисти отново председател на първичния слой.\nдовършителни със смес\nВторият слой е необходимо за завършване на привеждането в съответствие на стената и да се скрият всички допълнителни елементи, като армировка.\nТретият слой е възможно, ако качеството на втория, по някаква причина, не угоди на капитана.Но това е само "груб" завършек преди последния етап - окончателният дизайн на повърхността. Последната стъпка обикновено се прави с помощта на декоративна мазилка. Ако повърхността е направена неравна, тогава не може да става дума за нормална инсталация на "декорацията".\nИзмазване на фасадата върху пяна\nНеобходими инструменти и материали.\n1 Контейнер за приготвяне на смес\n2 Контейнер за вода\n3 Шпатули с различни размери\n4 PVC мрежа за направа на подсилен слой\n5 Маслена четка\n6 Валяк за боядисване\n7 Полировъчна машина Penoplex\n8 Гипс състав на "Ceresit", или "Ecomix", или "Stolit"\n9 Ceresit CT-84 полиуретанова пяна (850ml)\n10 Грунд "Betonkontakt"\n11 Ceresit лепило ST 83, или KREISEL 210, или Glims KF и др.\nКакво трябва да се предвиди\nПреди да закупите гипсови материали, направете изчисление на закупеното количество. Ако работата се извършва съгласно установената технология, тогава разходът на сместа ще бъде в рамките на 4 kg / m2 при полагане на първоначалния слой. Вторият слой ще изисква от 5,5 до 6,5 кг / м2.\nЕто един съвет: вземете резервна смес, в случай че изведнъж се наложи да направите трети слой за регулиране.\nИнструкции стъпка по стъпка за измазване на пяна пластмаса\nЗа самостоятелно измазване на пяна пластмаса е необходимо да се направят редица подготвителни стъпки, една след друга в строг ред.\nПърва стъпка. Осигурете добра адхезия, като обработите повърхността с дълбоко проникващ грунд "Betonkontakt" (от производители като VIOLUX, Ceresit, Feidal). Цена 700-1000 r.\nза 15 литра. За работа е подходяща голяма четка или валяк за боядисване. Преди да приложите, трябва да разклатите състава и да излеете част от него в подходяща равнина. Потопете четката в течност и нанесете грунда равномерно върху повърхността. Течността не трябва да изтича и да се натрупва в определени области.\nПовърхността се обработва с грунд още веднъж, след като първият слой изсъхне.\nКонкретен контакт KNAUF\nВтора стъпка. Прикрепете профила на цокъла към стената. Ще ви е необходим инструмент за измерване (да речем, владетел или рулетка), за да маркирате точките на стената, където ще правите дупки със свредло. По-добре е да вземете перфоратор за това - ще загубите по-малко време.\nВидове профил на мазето\nФиксиране на профила на мазето\nТрета стъпка. Разбъркайте лепилния разтвор, за да залепите плочите от пяна към стената.За да опростите процеса и да съкратите работното време, изберете контейнер за цялата торба със смес. Най-удобно е да се смесва с електрически миксер със сгъваема дюза.\nВеднага след като приготвеният хоросан е върху фасадата, залепете върху него плочите от пяна. Но ще бъде по-удобно и по-икономично да нанесете лепило от едната страна на плочата, като го разпределите равномерно по целия периметър. А в средата е достатъчно да хвърлите няколко "торти". Прикрепете изолацията към стената спретнато по предварително изложени носачи. Препоръчително е плочата да се блъсне няколко пъти.\nИзползвайте шпатула, за да отстраните излишния хоросан.\nИзолация на фасадата с пеноплекс 5 см и рамкиране на ъглите с пеноплекс 2 см\nПетата стъпка. Всяка дъска от пяна трябва да бъде здраво закрепена с дюбел за чадър. Тази операция се извършва с помощта на бормашина. По цялата площ се правят 4-6 дупки, в които се полагат дюбелите-чадъри.\nПокрийте капачките на дюбелите заедно с всички канали в пяната.\nФасаден дюбелен чадър за топлоизолация\nШеста стъпка. Усилващ слой е направен от перфорирани ъгли и мрежа от фибростъкло. Алуминиевите ъгли са залепени към външните ъгли. Същото лепило, или Ceresit CT 83, или KREISEL 210, или Glims KF, се използва за ъгли и мрежа.\nЦена 350-600 рубли. за 25 кг. Необходимо е да се изреже армирана с фибростъкло мрежа. Трябва да се има предвид, че платната трябва да се припокриват помежду си с не повече от 10 см, когато са залепени за плочите. Също така оставете разстояние от почти 10 см за завъртане на ъглите.\nНанесете лепилото с дебелина около 3 мм - по-удобно е да правите това отгоре надолу на малки участъци наведнъж. Плътността му трябва да бъде малко по-малка от посочената на опаковката от производителя. Спазването на тези точки гарантира, че лепилото няма време да се втвърди преди завършването на подсилващия слой. След това използвайте шпатула, за да залепите фибростъклото към стената.\nСъвет! В случай, че мрежата от фибростъкло няма достатъчна гъвкавост и не е възможно да се огъват нормално ъглите, нанесете течно лепило в местата на гънките, за да направите платното по-еластично.\nЪгъл с подсилваща мрежа за ъгли на сградата\nСедма стъпка. Лепилото се нанася върху подсилващия слой. Редовната шпатула ще ви помогне да нанесете равномерно слой лепило. Всъщност се получава като груба мазилка.\nЗавършващ слой (или два) грунда се разстила върху топлоизолационната торта. Това се прави с помощта на четка с широка четина.\nОблицовъчни тухли за фасадата\nОписание на видовете и монтаж на облицовъчни тухли за фасадата можете да намерите в тази статия. Също така препоръчваме да прочетете за декоративни елементи от експандиран полистирол за фасадата.\nИзмазването и боядисването на фасадата се извършва на последния етап от работата с помощта на соколска мазилка и валяк за боядисване. Преди това грундът трябва да изсъхне.След изсъхване покритието се завършва с декоративна мазилка. Той се изтрива, след като нанесеният слой започне да залепва. Когато мазилката изсъхне, повърхността се боядисва със специална фасадна боя.\nЗа тези цели се използват водно-дисперсионни състави.\nЗавършване на фасадата с декоративна мазилка\nНа деветия етап работата по затопляне и защита на стените от замръзване може да се счита за завършена. Когато изолацията се извършва вътре в сградата, тогава вместо мазилка, върху подсиления слой се полага шпакловка, последвана от декоративно покритие (тапети или боядисване). Моля, обърнете внимание, че оцветяването не е необходимо във всички случаи. На въпроса кога да цапате и кога не, можете да намерите отговора на опаковката на използваната шпакловка.\nВидео - измазване на фасадата върху пяна със собствени ръце\nWindowsill в частна къща - как да изберем и снимка\nза велпапе, шисти, мек покрив - Стъпка по стъпка + Видео\nМонтаж на едноетажен опънат таван в апартамент


22 апр 2011 | 11:22 2072\nДали има рационално обяснение за пословичния колективен негативизъм на българите? Възможните, обикновено спекулативни отговори, са легион. Но още по-интересни от причините за тази масова депресивна недоверчивост са нейните следствия - много на брой и пагубни за неукрепналата демократична система.\nКогато не вярваш на нищо и никого, в крайна сметка се случва следното: първо, социалната тъкан се атомизира и хората заживяват под мотото "Моят дом е моята крепост". Второ, никой не иска да се ангажира с обществени проблеми, тоест "Всеки се спасява поединично". И трето, хората отбягват доброволните акции, благотворителността и милосърдието - "Делото в помощ на давещите се е дело на самите давещи се". Да не говорим, че, четвърто, цари тежък дефицит на общи каузи...\nТова показват и изводите от едно актуално българско изследване: хората предпочитат да се затворят в капсулата на семейния кръг и близките, а по този начин общност трудно възниква. Социалните връзки са слаби и неустойчиви, българите блуждаят в апатия и хич не искат да се включват в дейности "на ползу роду". Една трета от самите граждани смятат, че в България няма гражданско общество. А има ли изобщо граждани?\nГражданският сектор в държавата страда и от липса на граждани, но и от липса на държавна политика. И по-точно, някаква държавна политика има, но тя е неправилна. Само 7 на сто от субсидиите, предвидени в държавния бюджет за неправителствения сектор, ще бъдат разпределени с конкурс, писа наскоро в. "Дневник". Останалите 93 процента от над 10-те милиона лева ще се раздават "на тъмно", под масата, по неясни критерии. Най-вероятно на близки до правителството организации.\nЧе тогава как хората да вярват и да участват в граждански сдружения? Та нали в тази картинка всеки вижда, че "неправителственият сектор" всъщност витае в правителствена орбита. Според експерти от ЦИД дори вече е изграден огромен обръч от НПО, които стават инициатори на корупционни схеми с участието на политици и държавници.\nДа дебнеш всички, дори и себе си\nЕто как кръгът се затваря и колективният портрет на нацията се окръгля така: Българите са недоверчив народ. Не вярват на тези, които ги управляват - дори да са гласували за тях. Не вярват на правосъдието - да изброявам ли причините? Не вярват и в себе си...\nОт всичко това се сглобява усещането за лично безсилие. И убеждението, че участието в обществени акции е безмислена донкихотовщина, а надеждата да промениш нещо - утопична. Държавата все тъй се усеща като чуждо и враждебно тяло. Тя става "близка и мила" само на онези, които вече са я напуснали...\n18:04 | 22 April 2011\nСъгласен сън с това на 100%!


store.bg - Почистващ гел за измиване с екстракт от ориз и витамини E и C - Oт подмладяващата серия "Q10+"\nКозметика Грижа за лицето За почистване на лице Гелове Почистващ гел за измиване с екс...\nЦена за 100 ml: 4.20 лв.\nКаталожен номер R168\nРазмери 6.3 / 15 / 3.6 cm\nРазмери на опаковката 6.30 / 15.00 / 3.60 cm\nОбразува нежна пяна и ефективно почиства кожата. Естественият за кожата коензим Q10 спомага за разглаждане на бръчките и се явява мощен антиоксидант в борбата срещу свободните радикали. Екстрактът от ориз, богат на аминокиселини, както и витамин Е и витамин С, овлажняват, успокояват и енергизират кожата.\nПодходящ за нормална и смесен тип кожа.\nНанесете върху влажната кожа на лицето и шията, масажирайте, след това изплакнете с топла вода.\nЗа да оцените гела "Почистващ гел за измиване с екстракт от ориз и витамини E и C", изберете цифрата отговаряща на Вашата оценка по десетобалната система:\nИзползваните в представянето на продукт "Почистващ гел за измиване с екстракт от ориз и витамини E и C - Oт подмладяващата серия "Q10+"" текстови, графични и други материали са собственост на носителите на авторските им права.


Баби бранят храм от трусове\nНачало - Любопитно - Баби бранят храм от трусове\nМлади двойки правят денонощни бдения в уникална базилика над Белово\nМолитви срещу трус правят вече повече от 10 дни хората от Юндола до Белово. Ден, след като на 4 юни 2012 г., земетресение разтърси Велинград и околните общини, миряни започнаха да се трупат край уникалната базилика до Белово. Те бяха вдъхновени от местни свещеници.\nЕдин от първите, тръгнали към символното място, където се събират за целувка три планини-Средна гора, Рила и Родопите, беше писателят, местен историограф и общественик Васил Дренков. Той отиде на поклонениезаедно със семейството сиисприятели. След тях денонощно на смени последваха примера им стотици беловци и жители на съседните села в планинската община.\nПред светата обител се трупаха баби с внучетата си и млади семейства. Със свещи и запалки тенаобиколиха раннохристиянската базилика, изградена от българи и византийци. Ивлязоха в храма с вярата, че бедствието ще подмине родния край и страната с помощта на Сина Господен. Дори местните духовници бяха изненадани от невижданата проява на сплотеност, вяра и убеденост, че източноправославието и древните паметници на културата ще помогнат за окончателното спиране на стотиците трусове. На мястото, където е базиликата, през VIвек е имало селище с крепост. От укреплението днес са останали само части от основите и стените. Беловци молят държавата да отпусне пари за разкопки. Полуразрушеният град от VI век е бил голям духовен център. Започнал да запада чак в края на XVII век, пише Петър Мутафчиев.\nБорислав ПЕТРОВ\tНачало


JOBS.BG - СТАРШИ СЧЕТОВОДИТЕЛ, София, обява за работа от ДБ ИНТЕРКОНСУЛТ ООД\n16.04.2021, Ref.#: CA 1041\n★★★★★ СТАРШИ СЧЕТОВОДИТЕЛ, ДБ ИНТЕРКОНСУЛТ ООД\nDB INTERCONSULT е първото българско консултантско дружество, специализирано в управлението на човешките ресурси. Вече 30 г. ние оказваме широк кръг услуги, сред които набиране и подбор за вакантни позиции. Усилията ни са насочени към мотивирани кандидати, търсещи нови възможности за успешна кариера.\nНашият клиент- голяма бизнес структура с активности в областта на търговията, промишлеността, изкупуването, туризма, търси за работа в централата си в София:\nФинансово-счетоводна дейност в областта на хотелиерството и туризма, в т.ч.:\n• Прилагане на процедури по предварителен и текущ контрол на първична счетоводна информация;\n• Създаване условия за хронологично (аналитично и синтетично) счетоводно отчитане;\n• Правилно отнасяне на приходи и разходи, сигнализиране при преразход и/или грешки в документацията;\n• Осигуряване обективна и своевременна счетоводна информация;\n• Организиране последващ финансов контрол, контролиране изпълнението на договорите;\n• Срочно и навреме подаване на документи към НАП, НОИ, НСС и др. държавни и общински институции;\n• Изготвяне годишен финансов отчет и месечни отчети на организациите от сектора, за който отговаря;\n• Поддържане актуална база данни за текущи и просрочени вземания, изготвяне протоколи за прихващане и др. свързани дейности;\n• Организиране изпълнението на задачите, разпределяне работата между счетоводителите от екипа;\n• Прилагане на нормативните актове в областта на счетоводната отчетност, данъчното и осигурителното законодателство.\nОбразование: висше икономическо- минимална образователно-квалификационна степен “бакалавър”- спец. “Счетоводство и контрол” или бакалавър с друга икономическа специалност и придобита квалификация специалист “Счетоводство и контрол” в професионална гимназия.\nТрудов стаж: мин. 5 г. в областта на счетоводството и контрола.\nКомпютърни умения: Опит в работа с Excel, Word. Опит при работа с Ajur и Омекс е предимство.\n• Работа в утвърдена икономическа структура;\n• Постоянен трудов договор, осигуровки, социален пакет;\n• Добри работни условия, работно място в центъра на столицата.\nАко отговаряте на изискванията и търсите предизвикателството на нова работа, моля, изпратете CV на български език с прикачена снимка. Документите ще бъдат разглеждани при пълна конфиденциалност. Само одобрените по документи кандидати ще бъдат поканени на интервю.\nDB Interconsult притежава лиценз от МТСП с № 2670 от 16.11.2018 г.\nЗапознат съм с Политика за защита на лични данни на ДБ ИНТЕРКОНСУЛТ ООД\nДБ ИНТЕРКОНСУЛТ ООД Известие за нови обяви\nПовече за ДБ ИНТЕРКОНСУЛТ ООД\nВсички обяви на ДБ ИНТЕРКОНСУЛТ ООД\nИскам да получавам известия за новите обяви от ДБ ИНТЕРКОНСУЛТ ООД.


Фестивал – Уикипедия\nФестивал е обществен празник, обединен около конкретна тема, както и преглед на постиженията в определен вид изкуство, например музика, кино, художествена самодейност. Думата произлиза от латински – festum или festus означава „празник“.\nФестивалите са обикновено празненства, свързвани с честване на някакво събитие. С подбора на мястото, традицията, сградите, ваканционната атмосфера и със специалните художествени произведения фестивалите излизат извън рамките на всекидневието. Повечето фестивали се провеждат веднъж в годината или през две и повече години. Фестивали се провеждат навсякъде по света, но едни от най-известните са тези в Бразилия, Испания, Китай и Япония.\n1 Определение на ЕАФ\n2 Видове фестивали\n3 Фестивалите в България\nОпределение на ЕАФРедактиране\nСравнително най-цялостен опит за обобщаване на съществуващата фестивална практика, се съдържа в изданието „Европейските фестивали“ на Европейската асоциация на фестивалите. Там се представя специално изследване, проведено от асоциацията, което съдържа широк спектър от мнения за фестивалите като явление. На базата на серия от въпроси, задавани на изтъкнати личности в европейския музикален свят, определението е придобило следния вид:\n„Фестивалът е предимно празнично събитие, обединена програма от художествени изпълнения, която надхвърля качествата на всекидневното програмиране, за да постигне ниво на изключителна празничност на определено място. Следователно притежава уникална привлекателност, която може да бъде поддържана само за определен период от време. Тази характерност трябва да бъде подчертана от високо качество на изпълняваното произведение (както класическо, така и експериментално) и стремеж към съвършенство, както и с използване на конкретната среда, трябва да създава специфична атмосфера, в която пейзажът, характерът на града, ангажираността на неговите жители и културната традиция на целия регион, са допринасящи фактори.“\nКъм така очертаните особености на фестивала биха могли да се добавят още няколко и да се обобщи:\nФестивалите обединяват в себе си многообразие от художествени произведения. Следователно от особено значение за тяхното провеждане е ролята на планирането, като важна съставна част от облика на събитието. По своята значимост и важност планирането на фестивали като специфична творческа дейност се поставя непосредствено до художественото творчество.\nУникалната привлекателност на програмата в най-голяма степен зависи от високото качество на изпълняваното произведение.\nВажна е ролята на специфичната атмосфера, в която се провежда фестивалът. Към нея спадат природо-географски (пейзаж), социално-културни (характер на града, културна традиция на целия регион) и социално-психологически фактори (ангажираност на неговите жители).\nФестивалите в БългарияРедактиране\nМеждународен фолклорен фестивал – Велико Търново\nМеждународен фолклорен фестивал „Добруджа пее и танцува“\nФестивал на българския игрален филм „Златна роза“\nДетски Фестивал „Пясъчни Творения“ – гр. Балчик\nБалкански младежки фестивал „Младостта на Балканите“\nСливен Арт Фест\nМеждународен детски фолклорен танцов фестивал „Приятелство без граници“\nНационален фолклорен събор „Рожен“\nСпирит ъф Бургас\nМузикален фестивал на хората с увреждания – Поморие\nНоче Кубана (Noche Cubana) – салса фестивал\nФестивал на Българското кино – гр Поморие, 2020 г.\nсъдържание за: Фестивали\n↑ Фестивал – Тълковен речник\n↑ Международен фестивал на камерната музика\n↑ Международен фестивал „Мартенски музикални дни“\n↑ Международен хоров фестивал „Черноморски звуци“\n↑ Фестивал „Изкуството на Барока“\n↑ Детски Фестивал „Пясъчни Творения“ – гр. Балчик\n↑ Фестивал на пясъчните скулптури\nВзето от „https://bg.wikipedia.org/w/index.php?title=Фестивал&oldid=10967742“.\nПоследна промяна: в 16:29, на 3 май 2021


Навигации DIVA GPS втора ръка и нови, обяви от с. Котуци с ТОП цени — Bazar.bg\nAудио техника, 37 121 Аксесоари и части за телефони, 31 450 Битова техника, 27 017 TV техника, 24 215 Телефони, 15 861 Лаптопи, 11 880 Компютърни компоненти и части, 11 637 Виж всички Друга електроника, 11 363 Компютърна периферия, 8 520 Фотоапарати и камери, 7 492 Игри и Конзоли, 7 044 Таблети, 3 074 Настолни компютри, 2 797 Мрежово оборудване, 1 817 Видеонаблюдение, СОТ, 659 Смарт гривни, 585 Ремонт на телефони и електроника, 286 Електронни четци, 200 Дронове и аксесоари, 137 Ремонт на компютри и офис техника, 3\nGarmin, 162 Навигация за кола, 125 TOMTOM, 110 Други, 53 WEST ROAD, 23 Prestigio, 16 Mio, 10 Виж всички Hesperus, 1\nDIVA навигации от с. Котуци\nОбяви за “DIVA” от гр. Хасково\nУНИВЕРСАЛНА АВТОМОБИЛНА СТОЙКА DIVA ЗА ТАБЛЕТИ И GPS УСТРОЙСТВА ОТ 6" ДО 9" гр. Хасково, Орфей 13 октомври 22 лв\nGPS НАВИГАЦИЯ DIVA 5008S FMHD EU 800MHZ ЗА КАМИОН/ КОЛА гр. Хасково, Орфей 13 октомври 109 лв\nGPS НАВИГАЦИЯ DIVA 7015S HD EU 800 MHZ ЗА КАМИОН/КОЛА гр. Хасково, Орфей 13 октомври 119 лв\n3G TABLET DIVA 10 ИНЧА DUAL CORE С TV TUNER И НАВИГАЦИЯ ЗА БЪЛГАРИЯ И ЕВРОПА гр. Хасково, Орфей 24 септември 249 лв\nОбяви за “DIVA” от цяла България\nНавигация за кола гр. Стара Загора 05 октомври 60 лв\nGPS НАВИГАЦИЯ DIVA 7018 HD EU 800 MHZ 256 RAM 8GB ЗА КАМИО/КОЛА гр. Хасково, Орфей 24 септември 135 лв\nGPS НАВИГАЦИЯ DIVA 5019 HD EU 800 MHZ 256 RAM 8GB ЗА КАМИОН/ КОЛА гр. Хасково, Орфей 16 септември 139 лв\nGPS НАВИГАЦИЯ DIVA 5015S FMHD EU 800MHZ ЗА КАМИОН/КОЛА гр. Хасково, Орфей 16 септември 99 лв\n3G TABLET DIVA 8 ИНЧА QUADCORE С TV TUNER И НАВИГАЦИЯ ЗА БЪЛГАРИЯ И ЕВРОПА гр. Хасково, Орфей 16 септември 239 лв\nGPS НАВИГАЦИЯ DIVA 5008S FM BT/AV IN EU 800MHZ ЗА КАМИОН/ КОЛА гр. Хасково, Орфей 16 септември 125 лв\nGPS НАВИГАЦИЯ DIVA 5008SE FMHD EU 800 MHZ ЗА КАМИОН гр. Хасково, Орфей 16 септември 119 лв\nGPS НАВИГАЦИЯ DIVA 7008SE FMHD BT/AV IN EU 800 MHZ ЗА КАМИОН гр. Хасково, Орфей 16 септември 139 лв\nОбяви за “DIVA” има в следните градове: гр. Хасково, гр. Стара Загора\nТекуща категория: Обяви за DIVA\nОценете обявите за “DIVA”\nОбяви за DIVA в Хасково


Галба Бръчковци — Rezervaciq.com\nКъща за гости Галба се намира на брега на язовир "Йовковци", на 6 км. от гр. Елена и 38 км. от гр. Велико Търново. Прекрасната гледка на величествената природа, тишината и спокойствието са предпоставки за пълноценната Ви почивка.\nКъщата разполага с осем уютно обзаведени стаи, всяка със самостоятелен санитарен възел, в шест от баните има вани.\nВъв всяка стая има разтегателно канапе, което е удобно за спане на един възрастен или две деца. Така капацитета се определя между 24 и 32 души.\nПочти всички стаи (с изключение на 2) имат тераса с красива гледка. Кабелна телевизия и интернет на територията на целия комплекс.\nОтоплението е с локално парно, конвектори и климатици (в три от стаите).\nНа приземният етаж има механа в традиционен български стил с капацитет от 20 места.\nБарбекюто разполага с 50 места и е подходящо за организиране на вашия семеен празник, професионално мероприятие или просто повод.\nГостите могат да приготвят храната си сами като ползват всички съвременни удобства в кухнята. При предварителна заявка приготвяме вкусни ястия на пещ или поръчваме храна от менюто на "Трухчевата къща".\nОзелененият двор от 4 декара е безопасно място за игри на децата, а в горещите дни може да се разхладите в басейна. Гостите могат да се забавляват с игра "Джаги" или тенис на маса.\nОтдаваме велосипеди за разходка. В близост има конна база, винарна, еко пътеки и други туристически обекти. Районът предлага чудесни условия за лов и риболов.\nИзвън Яковци за почитателите на туризма препоръчваме да видят златен водопад на 44.5 км., крепост Царевец на 21.3 км. и еменски каньон на 42.6 км. по въздух.\nМястото за настаняване е категоризирано с 4 звезди.\nБлагодарим за запитването! Моля имайте предвид, че това не е резервация. Ако от обекта не ви потърсят до 24 часа, можете да им звъннете за да проверите какво се случва със вашето запитване: 0887 95 33 17 .\nДецата до 7 г. се настаняват безплатно.\nЗа деца от 7 до 14 г. се заплаща 20 лв. за нощувка.\nОсвобождаването на стаите е до 12 ч.\nНастаняването на гостите е след 14 ч.\nна 1.10 км от 20 лв\nна 4.80 км от 250 лв\nна 5.96 км от 60 лв\nна 12.22 км от 400 лв\n0887 95 33 17\nВсички материали и снимки са собственост на ДРС - Травел ЕООД, потребителите от които са въведени или техните автори. Къща за гости "Галба" се намира на брега на язовир Йовковци.Разполага с 24 места за настаняване.Стаите са уютно обзаведени,всяка със самостоятелен санитарен възел.На разположение на гостите е барбекю със всички необходими условия и удобства за орган


Дата и час: 30 Ное 2020, 18:04 • Часовете са според зоната UTC + 2 часа [ DST ]\n268 мнения • Страница 14 от 14 • 1 ... 10, 11, 12, 13, 14\nот svettoslav » 26 Апр 2016, 16:50\nkenjin написа: Комисията е приела че 311 се явява прикриващо ,а не улесняващо престъпление, поради което и 282 продължавано- улесняващо.\nКое е продължавано, казваш?\nот svettoslav » 26 Апр 2016, 17:13\nkenjin написа: С невземането на пари от шофьорите, те се разпореждат с средствата, които е трябвало и можело да съберат. Така както управител, например ,опрощава фирмен заем на работник без да има право на това.\nЧе няма измама - няма. Не е налице и вредата. Правилно е, че дори са ги облагодетелсвували. Но такова "разпореждане " едва ли е най - прецизно казано. Ако управител опрости без основание (не "без право ")-вероятно това имаш предвид,това е разпореждане, тъй като губиш вземането . Тук шофьорите си дължат, независимо че липсата на тия постъпления представлява "вреда".\nОтносно присвояването, тънка е работата и макар и "незаконно "получени; то това са суми, които следва да отидат фактически в предприятието. Нямаше да е така, а само щеше да е длъжностно по 282 или 283 НК, ако имаха други функции, но решат да си изкарат и някой лев по подобен начин. Където вече може да има и измама. Интересно обаче откъде го видяха това подбудителство на В спрямо А ????? Явно си пишат допълнителни данни отпосле. ....\nот svettoslav » 26 Апр 2016, 17:24\nkenjin написа: В случая обаче сложния състав поради длъжностната им характеристика ,следва да се запълни от 311, тъй като реално с попълването на отчета се обективира намерението за своене, фактическото разпореждане се поглъща от формата, за да обвърже УПТР....\nНе знам аз "сложния състав поради длъжностната им характеристика..."от какво точно трябва да се запълни, но като гледам, явно комисията смята, че присвояването е довършено с прибирането на джоб сумите (всяка- отделно деяние). Писмено ли трябва да "обективираме " намерението за своене? И за какво намерение да говорим и защо, при условие че вече си ги присвоил?\nот svettoslav » 26 Апр 2016, 17:36\nНяма и дума за отношението на Б към чл. 311 НК. Приемат, че е помагач по 201 НК, тъй като върши част от изпълнителното деяние, но не е длъжностно лице, а тук май прави същото, също така при общ умисъл с А, но не е "помагач".Явно е неволен свидетел.\nот kenjin » 26 Апр 2016, 17:49\nОтносно управителя, приемам тази критика за непрецизния изказ, примера не беше точен. Колкото до шофьорите видно от казуса са налице 3 групи шофьори.\n1ва група - таксувани с издадени квитанции на тези, впоследствие декларирани - 30 човека\n2ра група - частично таксувани шофьори, на които не е издадена квитанция - 26 човека\n3та група - нетаксувани шофьори, видно от разликата с тези "частично таксувани" - 50 човека (до общия сбор от 106), които могат да бъдат или изцяло нетаксувани, или изцяло таксувани и недекларирани или частично таксувани но недекларирани.\nВидно от казуса минали са били 106 от които 30 декларирани а 76 уж нетаксувани, като в предното изречение се казва че общата присвоена сума от 4422 лева е от само 26 водача, от които по предварителен сговор са взети частично суми. Никой явно не е помислил, че в казуса неслучайно обърнаха внимание на тази част от фактическата обстановка. В зависимост какви хипотези се приемат по отношение на 3тата група водачи могат да се направят различни заключения, поради което и влизаме в безпочвени спорове.\nЗа Б. мисля, че при положение че същия извършва деянието в условията на Опасен рецидив, правната квалификация е ясна ...Наистина при положение че "заедно попълнили" отчета би следвало да го удостоят с поне някаква форма на съучастие, па макар подбудителство. Ако бях на Б. щях да се обидя на правосъдната система.\nот svettoslav » 26 Апр 2016, 18:45\nЩе има винаги подбудителство , ако Б мотивира А да си пише отчета . Обаче нямаме нищо ако и той пише наедно с него. Алоууу, комисиятаааа\nот dobromirof » 27 Апр 2016, 10:22\nХора, от ВСС връщат ли на некласираните кандидати подадените от тях заверени копия и ако да - каква е процедурата.\nот kenjin » 27 Апр 2016, 12:36\nНе ги връщат служебно. Трябва да подадеш молба, че поради некласирането ти и неучастието ти занапред в конкурсната процедура, желаеш да ти се върнат документите, които си подал. Молбата не е по образец, но трябва да се подаде лично или чрез пълномощник с изрично пълномощно. Впиши входящия си номер на заявлението за допускане до конкурса, по който си подал заверените документи(номера от листчето), без този на конкурса с подадени копия от заверените документи и да не забравиш накрая "с уважение" . Ако прецениш че ти трябват можеш и тях да си поискаш.


Versace Bright Crystal, подаръчен комплект XIV. | enzo.bg\nподаръчен комплект XIV. Повече от 20 бр са в наличност в централния складтоалетна вода 5 ml + мляко за тяло 25 ml + душ гел 25 mlКод: VER146724,90 лв.бр в кошницата\nподаръчен комплект X.112,90 лв.тоалетна вода за жени от 16,90 лв.подаръчен комплект XXII.108,90 лв.тоалетно мляко за тяло за жени 200 мл.42,70 лв.део-стик за жени 50 мл.33,10 лв.душ гел за жени 200 мл.38,90 лв.Дезодорант с пулверизатор за жени 50 мл.41,60 лв.подаръчен комплект IV.81,90 лв.тоалетна вода тестер за жени 90 мл.61,50 лв.подаръчен комплект XIX.94,90 лв.дезодорант за жени 150 мл.34,90 лв.\nBvlgari Omnia Amethyste тоалетна вода тестер за жени Промоция65 мл. само за 49,00 лв.Нишови парфюмиДамски нишови парфюми\nNivea Cellular Anti-Age изглаждащ серумПромоция40 мл. само за 17,90 лв.ТялоДезодоранти и антиперспиранти\nBiotherm Firm Corrector препарат за стягане на тялотоПромоция200 мл. само за 63,90 лв.ГримОчи\nBelláPierre Glowing Complexion Essentials Kit козметичен пакет I.Промоция5 бр. само за 95,90 лв.КосаОцветяване\nAlterna Caviar Repair шампоан за мигновено възстановяванеПромоция250 мл. само за 39,90 лв.ЗъбиПасти за зъби\nCrest Kid's Cavity Protection паста за зъби за деца с флуорид170 гр. само за 4,00 лв.СлънцеАвтобронзиращи продукти


Извинете, че пиша нещо, което знаете, но... Обожавам си белещата база на Алесандро 😉 Две седмици не е мръднал лака, а съм си подкъсявала ноктите с нокторезачка и пила... И са така перфектни след махането!\nСтрахотни са, този с велосипеда много ми хареса!! 😍\nСлед няколко дневно използване на маслото на Комилфло, споделям, че е фантастично. До сега съм ползвала Солар и Евелин и мога да направя сравнение само с тях. При мен разликата е огромна, кожичките са супер добре изглеждащи. Благодаря но момичето което сподели и насочи вниманието ми към него!🥰❤\nОт коди про... И аз съм възхитена от Камолфо. На цената на дивотиите от Елотис егати хидратацията... Остава да видим кутикулите ще растат ли 😁, че аз съм каприз....


Гневът в Латвия набира скорост - e-vestnik.bg\nГневът в Латвия набира скорост\nЛатвиец в сблъсък с полицията пред парламента в Рига. Снимка: Ройтерс\nОще от зори тракторите дебнат плячката си. С вдигнати лопати, те са обградили министерството на земеделието като някакви праисторически зверове. Гневните фермери искат оставката на министъра и по-високи изкупни цени за млякото. И не са сами нито в гнева си, нито в искането си за повече пари и за падане на политически глави. От почти всички производствени сфери обвиняват правителството, че е влошило икономическата криза.\nПредседателката на Федерацията на латвийските работодатели Елина Егле предложи бизнесът да започне стачка, ако нещата не се подобрят – фабриките да затворят врати, а шефовете да спрат да плащат данъци. Тя каза, че правителството не иска да преговаря и да чуе чуждо мнение, а бизнес-общността е загубила вярата си в него. Егле не отделя много време на опозиционните партии, защото според нея те не са обмислили добре плановете си. Ако мога да използвам някои орнитоложки метафори, почти всички смятат, че политиците твърде дълго са си държали главите заровени в пясъка, преди да подскочат и да се защурат насам-натам като обезглавени кокошки.\nГоспожа Егле смята, че Латвия е трябвало да въведе еврото в добрите времена и сега да го използва едностранно. На тръгване тя и организаторът на нашата среща си размениха поздрава, който напоследък е станал характерен за латвийците: „Бъди силен“. Те не вярват, че политиците могат да бъдат силни.\nПоловината население на Латвия живее в столицата Рига, където луксозните търговски центрове свидетелстват за годините на икономически възход. След като Латвия се присъедини към Европейския съюз, много хора взеха големи кредити, за да си купят нови коли, да ремонтират домовете си и да си купят луксозни вещи, които дотогава бяха недостъпни за тях. Скандинавските банки се състезаваха за пазарни ниши и всяка от тях се стараеше да предложи по-големи и по-изгодни кредити. През цялото време правителството трупаше огромен дълг. Заплатите се вдигнаха и започнаха да привличат обратно в родината латвийците, търсещи работа в Ирландия, Великобритания и скандинавските страни.\nПрез тези добри години развитието на Латвия достигна големи висоти и сега тя се сгромоляса оглушително. Изследвания показват, че икономиката й е най-пострадалата в Европа. Международният валутен фонд отпусна огромни кредити и правителството се опитва да ограничи драстично разходите, за да закрепи бюджетния баланс. Заплатите на държавните служители ще бъдат намалени с една трета, някои училища и болници затварят врати, ДДС беше увеличен до 21 процента, нови съкращения са неизбежни. Това до известна степен доведе до сблъсъците в средата на миналия месец. Според някои това е много обезпокоително. Латвия е свикнала на смяна на правителствата и на буйни улични протести, но свободна Латвия не е свикнала на политическо насилие.\nИварс Лайзанс е бил на демонстрацията, преди нещата да загрубеят. Той е 36-годишен полицай, но не е от ченгетата, които бяха в пълно бойно снаряжение за борба с безредици. Бил е от охранителите на шествието, което достигна мястото на основния протест. Меко казано, писнало му е. Срещнах се с него в апартамента му в покрайнините на Рига, където живее с жена си и с двете си деца. Смята се за късметлия, че поне има апартамент, който е наследил от майка си, така че не се е наложило да тегли голям кредит.\nТой седи на масата в кухнята и помага на четиригодишната си дъщеря да нарисува нещо. Дори тя е жертва на кризата. Полицаите вече нямат привилегията да изпращат децата си в детски градини безплатно. Иварс казва, че колегите му просто не знаят какво предстои. „Преди си получавах заплатата и знаех с какво разполагам. Тогава ми отрязаха премиите, после привилегиите, а сега ми орязват и самата заплата. През цялото време цената на живота се увеличава. Вече няма безплатни детски градини или безплатни лекарства. Всичко струва пари в днешни дни… Не знам дали ще запазя работата си. Хората отиват на работа без да знаят дали на следващия ден няма да бъдат уволнени. Правителството изглежда изобщо не смята, че има нужда от полицията“.\nСпоред Иварс правителството трябва да подаде оставка. „Никога не се обсъжда какво смятат да направят – те просто си правят, каквото са си наумили. Вече никой не им вярва. Един ден казват едно, а друг ден – друго. Не го казвам само аз. Всички в страната са на това мнение“.